Informácia 
o priebehu a výsledkoch 35. zasadnutia Valného zhromaždenia Medzinárodnej organizácie civilného letectva
Montreal, 28. 9. - 8. 10. 2004

35. Valné zhromaždenie ICAO

	V dňoch 28. 9. - 8. 10.2004 sa uskutočnilo 35. Valné zhromaždenie Medzinárodnej organizácie civilného letectva (ďalej „35. VZ ICAO“). Rokovania sa zúčastnili  delegácie 175 členských štátov  ICAO a pozorovatelia 36 medzinárodných organizácií. Išlo o doteraz najpočetnejšie zastúpenie v histórii ICAO – celkom 1293 účastníkov.
Delegáciu Slovenskej republiky viedol generálny riaditeľ sekcie civilného letectva MDPT SR, členmi delegácie boli striedavo zástupcovia MDPT SR, LÚ SR a ZÚ SR v Ottawe.

	35. VZ ICAO pracovalo formou plenárnych zasadnutí a v piatich súbežne zasadajúcich pracovných orgánoch (Výkonný výbor, Technická komisia, Ekonomická komisia, Právna komisia, Administratívna komisia) a pracovných skupinách, ktoré boli vytvorené ad hoc v rámci niektorých komisií. Bola ustanovená aj komisia pre plné moci. Celkovo bolo prerokovaných 45 bodov programu, ktoré zachytili celé spektrum činnosti ICAO od ostatného VZ a určili jeho smerovanie na nasledujúce trojročné obdobie. Zároveň schválilo ročné správy o činnosti Rady ICAO za roky 2001 - 2003 a rozpočet organizácie viazaný na program činností na roky 2005 - 2007, revíziu rezolúcií VZ, zvolilo Radu ICAO a schválilo záverečné správy jednotlivých pracovných orgánov.

	Atmosféra celého rokovania bola pracovná a vysoko profesionálna.

	Rokovanie otvoril prezident Rady ICAO Dr. Assad Kotaite. 

	Za prezidenta Valného zhromaždenia a predsedu Výkonného výboru bol aklamáciou zvolený prezident Rady ICAO Dr. Assad Kotaite. Za prvého až štvrtého vice-prezidenta 35. VZ ICAO boli zvolení: pán E. Stimpson (USA), p. A. Borsato (Argentína), p. S. Kumpeera (Thajsko) a p. M. Al-Ghaith (Spojené Arabské Emiráty).  

Predsedom Technickej komisie bol zvolený p. H. Preza (Angola), Právnej komisie p. H. Kjellin (Švédsko), Ekonomickej komisie p. A. Faletau (Tonga) a Administratívnej komisie pani E. Chiavarelli (Taliansko). Do výboru pre plné moci boli delegovaní zástupcovia delegácií Egypta, Malajsie, Nórska, Senegalu a Uruguaya pod vedením pani E. Hildrum (Nórsko).

	Pozornosť VZ a jeho pracovných komisií sa upriamila najmä na:

-	Plnenie finančných záväzkov členských krajín a správu o osobitných ujednaniach v tejto oblasti, technickú pomoc poskytovanú ICAO na základe mechanizmu UNDP, ochranu životného prostredia, politiku v oblasti navigačných systémov, zdokonalenie auditov bezpečnosti a podmienky ich ďalšieho rozšírenia vrátane vytvorenia systému národných koordinátorov, zdokonalenie ICAO štandardov, aspekty využívania a financovania bezpečnostného fondu pre civilné letectvo, zvýšenie efektívnosti činnosti ICAO a ochrana zdravia cestujúcich a posádok pri dlhých letoch.
-	Politiku v oblasti bezpečnosti leteckej prevádzky a ochrany pred činmi protiprávneho zasahovania ohrozujúcimi bezpečnosť civilného letectva vrátane bezpečnostných auditov.
-	Zhodnotenie vývoja leteckej dopravy s dôrazom na liberalizačné trendy, najmä vplyv aliancií dopravcov a ďalšie formy ich obchodnej spolupráce, liberalizáciu vlastníctva a efektívnej kontroly leteckých spoločností a distribúciu produktov leteckej dopravy v nadväznosti na 5. celosvetovú konferenciu o leteckej doprave, ktorá sa konala v marci 2004 v Montreale.
-	Zhodnotenie možností právneho a technického rámca  pre vytváranie globálnych satelitných navigačných systémov,  postup prác na implementácii multilaterálneho dohovoru o  medzinárodnej ochrane práv k mobilným zariadeniam  v spolupráci  s UNIDROIT a prehodnotenie právnych nástrojov týkajúcich sa zodpovednosti leteckých prevádzkovateľov za škody spôsobené tretím osobám.

V súvislosti s rozpočtom pre roky 2005 - 2007 boli veľmi zodpovedne zvažované spôsoby finančného krytia jednotlivých programov tak, aby neboli dotknuté audity bezpečnosti a bezpečnostnej ochrany. Zároveň sa otvoril priestor pre priame poskytovanie expertov na náklady vysielajúcich členských štátov na tieto audity ako podpora činnosti ICAO. Redukcie boli navrhované a schválené aj v súvislosti s činnosťou administratívnych útvarov ICAO, čo znamená napr. aj to, že sa obmedzuje počet výtlačkov ICAO dokumentov, ktoré sú štátom zasielané v rámci práv člena organizácie, či niektoré štáty dobrovoľne prispievajú na prekladateľské činnosti (napr. do arabského jazyka).

Voľby do Rady ICAO

	Voľby do 36člennej Rady ICAO sa uskutočňujú v troch skupinách. Podľa očakávania nenastala žiadna významná zmena v obsadení 1. a 2. skupiny. Do Rady boli zvolené krajiny, ktoré sú stálymi členmi týchto skupín, resp. nové krajiny na základe rotačného princípu. V súlade s článkom 50(b) Dohovoru predstavuje prvá skupina Rady štáty s rozhodujúcim významom pre leteckú dopravu (11 miest – Austrália*, Brazília*, Čína*, Francúzsko*, Japonsko*, Kanada*, Rusko*, Nemecko*, Taliansko*, USA* a V. Británia*), druhá skupina štáty s najväčším prínosom pre zabezpečenie zariadení pre medzinárodnú leteckú navigáciu (12 miest - Argentína*, Rakúsko, Kolumbia, Egypt*, Fínsko, India*, Mexiko*, Nigéria*, Saudská Arábia*, Singapúr*, Južná Afrika* a Španielsko*). 

(* sú označené krajiny, ktoré boli v Rade ICAO v ostatnom volebnom období)

Delegácia SR veľmi pozorne sledovala voľby do tretej skupiny, ktorú tvoria štáty inak nezaradené, ktorých zvolenie do Rady ICAO zabezpečí náležité zastúpenie všetkých geografických oblastí sveta. Kľúčovým momentom pre rotačnú skupinu CERG, ktorú tvoria Česká republika, Maďarsko, Slovenská republika, Rumunsko a Slovinsko, bolo zvolenie Maďarska za člena Rady. Podľa dohodnutého rotačného princípu kandidovalo po Českej republike, ktorá bola členom Rady v ostatnom funkčnom období. V tejto skupine kandidovalo na 13 miest 14 kandidátov. Pre zvolenie bolo potrebných 82 hlasov. S potešením konštatujeme, že kandidát CERG – Maďarsko - sa umiestnil veľmi dobre s počtom hlasov 120.

Výsledky volieb do tretej skupiny (13 miest):

Kamerún*, Chile*, Etiopia*, Ghana, Honduras, Maďarsko, Libanon*, Mozambik, Pákistán*, Peru, Kórea*), Santa Lucia  a Tunisko:

(* sú označené krajiny, ktoré boli v Rade ICAO v ostatnom volebnom období) 
Poradie podľa počtu hlasov:

1.	Tunisko  - 153
2.	Mozambik - 147
3.	Ghana  - 144
4.	Etiopia - 143
5.	Chile – 138
6.	Kamerun – 136
7.	Peru - 135
8.	Libanon – 134
9.	Kórea – 125
10.	Maďarsko – 120
11.	Santa Lucia – 119
12.	Honduras – 115
13.	Pákistán – 102
----------------------------------
14.	Indonésia - 88

Výsledky volieb do tretej skupiny opätovne preukázali  význam regionálnej spolupráce (do Rady sa dostali krajiny podporované ECAC, ACAC a AFCAC), neuspeli sólo kandidáti (pokus o návrat Indonésie). Z hľadiska regionálneho rozdelenia však výmena Indonézie Kóreou je adekvátna.

Na svojom prvom zasadaní dňa 23. novembra 2004 volila Rada svojho prezidenta – stal sa ním opätovne Dr. Assad Kotaite, ktorý túto funkciu zastáva nepretržite od r. 1975. Deklaroval však, že toto je jeho posledné pôsobenie a očakáva sa, že ešte v priebehu tohto jeho funkčného obdobia nastane zmena na tomto poste. Európa prostredníctvom Európskej konferencie civilného letectva otvorila kroky na definovanie pôsobnosti a nárokov na túto funkciu z pohľadu súčasných trendov v civilnom letectve. Zároveň hľadá spolu s inými partnerskými organizáciami vhodného kandidáta, ktorý by tieto podmienky spĺňal. V priebehu tohto roku sa očakávajú aj bilaterálne rozhovory na túto tému na diplomatickej úrovni.

Koordinácia ECAC/EÚ a EÚ/ČŠ

	Zástupca SR sa pravidelne zúčastňoval každodenných koordinačných porád ECAC/EÚ a osobitných stretnutí krajín EÚ, v rámci ktorých boli formulované spoločné stanoviská európskeho regiónu v úzkej súčinnosti s EÚ prezentovanou okrem zástupcu Európskej komisie zástupcom Holandska, ktoré v tom čase predsedalo EÚ. V osobitných prípadoch boli formulované stanoviská len EÚ (napr. ochrana životného prostredia).

Edward Warner Award

	Pri príležitosti konania 35. VZ ICAO sa uskutočnilo dňa 28. septembra 2004 slávnostné odovzdanie ceny Edwarda Warnera profesorovi Brian O'Keeffe (Australia) za prínos v oblasti leteckej navigácie.

Bilaterálne rokovania

	Vzhľadom k reprezentatívnemu zastúpeniu predstaviteľov civilného letectva na najvyššej úrovni bolo 35. VZ ICAO využité k celému radu neformálnych stretnutí a rozhovorov na bilaterálnej úrovni.

Záver

	Delegácia SR postupovala v súlade so Smernicou pre postup delegácie SR na rokovaniach 35. zasadnutia Valného zhromaždenia ICAO.  

Závery 35. VZ ICAO predstavujú nosný program civilného letectva na nasledovné 3-ročné obdobie. Jednotlivé rezolúcie sú postupne rozpracovávané a formou tzv. štátnych listov sa začínajú uplatňovať v činnosti ICAO jeho členov. Na tieto podnety musí ministerstvo reagovať. Závery budú použité v činnosti MDPT SR a organizácií civilného letectva najmä v oblasti bezpečnosti (ICAO bezpečnostný program), ochrany civilného letectva pred činmi nezákonného zasahovania (bezpečnostná ochrana a jej audity), činnosti rotačnej skupiny CERG (v súčasnosti reprezentovanej Maďarskom), v oblasti poistenia leteckých dopravcov za škody spôsobené vojnovým rizikom, v oblasti regulovania leteckej dopravy,  v oblasti právnych nástrojov pre civilné letectvo (ratifikácia Dohovoru a Protokolu o právach k mobilným zariadeniam, Juhoafrická republika, november 2001, revízia Ženevského dohovoru o zodpovednosti za škody na povrchu).

Závery 35. VZ ICAO budú ďalej analyzované a zvlášť sledované na pôde Európskej komisie (EK) a Európskej konferencie civilného letectva (ECAC). Týmto organizáciám   vymedzujú rámec regionálnej politiky.